Red Bull se Max begin nou vlerke kry | Netwerk24
Deur Dirk Jordaan 04 Augustus 2019 00:18
Red Bull is vinnig besig om die derde hond in die Formule Een-trop te word wat telkens met die been wegloop.
Terwyl Mercedes-Benz dink hy oorheers die seisoen en almal nog wonder wanneer Sebastian Vettel van Ferrari nou eendag sy ewenaar in rat gaan kry, vertoon Max Verstappen van Red Bull al hoe sterker.
Hy het al twee renne gewen en was nog twee keer op die wennerspodium. Hy is tans in die derde plek op die puntelys en 12 punte voor Vettel.
Daar was die afgelope week selfs gerugte dat die jong Nederlander sy kontrak met Red Bull 'n jaar vroeër kan beëindig en dat hy volgende jaar Valtteri Bottas se plek langs Lewis Hamilton by Mercedes-Benz kan inneem.
Dit is Vrydag deur Red Bull ontken.
Hamilton is deeglik bewus van Verstappen se vermoëns en hou hom seker fyn dop.
"Dit is goed om hulle (Red Bull) te sien vooruitgaan. Ons wil die mededinging hê," het hy gesê.
Maar, het hy ook laat blyk, dit het hom nie juis benoud nie.
"Ek dink in baie opsigte is dit makliker om iemand in te haal, as wat dit is om die voorloper te wees."
Hy sing moontlik vandag 'n ander deuntjie ná gister se kwalifisering vir die Hongaarse Grand Prix. Hy het die derde vinnigste tyd opgestel, sowat twee tiendes van 'n sekonde agter Verstappen en sy eie spanmaat, Bottas.
Dit is Verstappen, wat in sy vyfde seisoen deelneem, se heel eerste voorste wegspringplek. Ons kan verwag dat hy daardie voorsprong vanmiddag tot elke prys sal wil behou en as hy net eerste deur draai nommer een kan kom, sal hy sy posisie in elke draai en op elke pylvak aggressief verdedig.
Gister se uitslag is nog 'n les vir Hamilton, soos die een wat hy verlede naweek in Duitsland geleer het, dat niemand onaantasbaar is nie.
Die helfte van die Formule Een-seisoen is agter die rug en hy is tans 41 punte voor Bottas en 63 voor Verstappen.
Maar hy weet vandag daardie voorsprong kan maklik krimp.
"Ons weet hoe die naweek verloop het en ons weet presies hoe kwesbaar ons kan wees," het hy in die week gesê oor die feit dat hy weens swak spanbesluite oor bandveranderings uit die Duitse bus geval het.
"Ek verwag ons gaan sterker wees en sal toesien dat wat ons die afgelope naweek ondervind het minder met ons gebeur," het Hamilton gesê.
Dit kan net beteken dat Mercedes-Benz se span gaan probeer om nie 'n voet verkeerd te sit nie, wat moeilikheid vir die ander spanne beteken.
Van moeilikheid gepraat – Ferrari is baie verlig Vettel het verlede naweek in die tweede plek geëindig, maar weet heimlik dat dit nie werklik te danke was aan die motor of die Duitse voormalige kampioen se vasberadenheid nie. Dit was weens die Merc-span se kopfloutes en Hamilton se flaters – meer as in die gemiddelde Will Ferrell-fliek.
Meer oor: Mercedes-Benz | Red Bull | Ferrari | Max Verstappen | Valtteri Bottas | Sebastian Vettel | Formule Een